Region Nordjylland har solgt Jammerbugt Sundhedshus i Brovst til Jammerbugt Kommune

Jammerbugt Kommune har købt sundhedshuset i Brovst af Region Nordjylland med virkning fra 1. januar 2022.  Dermed skifter rollerne i forbindelse med huset, men der vil fortsat være de samme funktioner i huset, lød det torsdag ved præsentationen af købsaftalen. Regionen bruger i dag ejendommen til distrikspsykiati, jordmoder, præhospital enhed og IT-lokale. Funktionerne vil fortsætte, men nu blot i lejede lokaler med en aftale, der løber i ti år. Også de private tilbud, der er til rådighed i Sundhedshuset, fortsætter og ligesom kommunens sundhedstilbud forbliver uændret. Borgmester mMogens Christen Gade (V) glæder sig over, kommunen nu har ansvaret for sundhedshuset. - Vi har et klart ønske om at fastholde de sundhedsaktiviteter, kommunen har i bygningerne i dag, så Brovst kan bestå som kommunens sundhedsby. Da regionen henvendte sig for at høre, om vi var interesserede, synes vi, det var en fornuftig investering, og med købet ønsker vi at fastholde de intentioner, der var ved den fælles oprettelse af Sundhedshuset i 2009”, siger han. Regionen prioriterer også et fortsat samarbejde i huset, lyder det fra regionsrådsformand Ulla Astmann (S). - Tryghed og tilgængelighed er vigtige prioriteter for fortsat at sikre et stærkt sundhedsvæsen for alle, og det sikrer vi fortsat selvom Jammerbugt Sundhedshus skifter ejer. Vi glæder os over, at vi med salget har taget endnu et skridt i forhold til tæt samarbejde med Jammerbugt Kommune og vi glæder os til et fortsat godt samarbejde om Sundhedshuset’’, siger hun.